CELEX: 32022D0899
Language: sl
Date: 2022-06-08 00:00:00
Title: 

9.6.2022   
               
               
                  SL
               
               
                  Uradni list Evropske unije
               
               
                  L 156/53
               
            
         IZVEDBENI SKLEP KOMISIJE (EU) 2022/899
         z dne 8. junija 2022
         o enakovrednosti regulativnega okvira Indonezije za centralne nasprotne stranke z zahtevami Uredbe (EU) št. 648/2012 Evropskega parlamenta in Sveta v zvezi s centralnimi nasprotnimi strankami pod nadzorom indonezijskega organa za finančne storitve (Otoritas Jasa Keuangan)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (1) ter zlasti člena 25(6) Uredbe,
         ob upoštevanju naslednjega:
         
                     (1)
                  
                  
                     Namen postopka za priznanje centralnih nasprotnih strank (v nadaljnjem besedilu: CNS) s sedežem v tretjih državah iz člena 25 Uredbe (EU) št. 648/2012 je, da se CNS, ki imajo sedež in dovoljenje v tretjih državah, katerih regulativni standardi so enakovredni standardom iz navedene uredbe, omogoči opravljanje klirinških storitev za klirinške člane ali mesta trgovanja s sedežem v Uniji. Postopek priznanja in v tem okviru predviden sklep o enakovrednosti tako prispevata k doseganju poglavitnega cilja Uredbe (EU) št. 648/2012, tj. zmanjšanju sistemskega tveganja z razširitvijo uporabe varnih in stabilnih CNS na kliring pogodb o izvedenih finančnih instrumentih, s katerimi se trguje na prostem trgu (v nadaljnjem besedilu: izvedeni finančni instrumenti OTC), vključno s primeri, kadar imajo navedene CNS sedež in dovoljenje v tretji državi.
                  
               
                     (2)
                  
                  
                     Da bi se pravna ureditev tretje države v zvezi s CNS štela za enakovredno pravni ureditvi Unije, bi morali biti vsebinski učinki pravnih in nadzornih ureditev, ki se uporabljajo, v smislu doseganja regulativnih ciljev enakovredni zahtevam Unije. Namen take ocene enakovrednosti je torej preveriti, ali pravne in nadzorne ureditve zadevne tretje države zagotavljajo, da CNS s sedežem in dovoljenjem v navedeni tretji državi klirinških članov ali mest trgovanja s sedežem v Uniji ne izpostavljajo višji stopnji tveganja, kot bi ji bili ti klirinški člani in mesta trgovanja izpostavljeni v primeru CNS z dovoljenjem v Uniji, ter posledično ne predstavljajo nesprejemljivih ravni sistemskega tveganja v Uniji. Zato bi bilo treba upoštevati bistveno manjša tveganja, ki so značilna za klirinške dejavnosti, ki se izvajajo na finančnih trgih, manjših od finančnega trga Unije.
                  
               
                     (3)
                  
                  
                     Ocena, ali so pravne in nadzorne ureditve Indonezije enakovredne tistim v Uniji, bi zato morala temeljiti ne le na primerjalni analizi pravno zavezujočih zahtev, ki se uporabljajo za CNS v Indoneziji pod nadzorom indonezijskega organa za finančne storitve (Otoritas Jasa Keuangan – OJK), temveč tudi na oceni učinkov teh zahtev. Komisija bi morala tudi preveriti primernost teh zahtev za zmanjšanje tveganj, ki so jim lahko izpostavljeni klirinški člani in mesta trgovanja s sedežem v Uniji, ob upoštevanju velikosti finančnega trga, na katerem delujejo CNS v Indoneziji. Da bi bil dosežen enakovreden učinek na zmanjševanje tveganja, so potrebne strožje zahteve za zmanjševanje tveganja za CNS, ki opravljajo svoje dejavnosti na večjih finančnih trgih, kjer je stopnja tveganja sama po sebi višja kot za CNS, ki opravljajo svoje dejavnosti na manjših finančnih trgih, na katerih je stopnja tveganja sama po sebi nižja.
                  
               
                     (4)
                  
                  
                     Ta sklep se nanaša le na enakovrednost pravnih in nadzornih ureditev za CNS pod nadzorom OJK in ne na pravne in nadzorne ureditve za CNS, ki opravljajo klirinške storitve na trgu blaga ter jih regulira in nadzira regulativna agencija za trgovanje z blagovnimi terminskimi pogodbami (Badan Pengawas Perdagangan Berjangka Komoditi (Bappebti)) v okviru Ministrstva za trgovino Republike Indonezije (Kementerian Perdagangan Republik Indonesia), ali CNS, ki jih upravlja in nadzoruje indonezijska centralna banka.
                  
               
                     (5)
                  
                  
                     V členu 25(6), točke (a), (b) in (c), Uredbe (EU) št. 648/2012, so navedeni trije pogoji, ki morajo biti izpolnjeni, da se ugotovi, da so pravne in nadzorne ureditve v tretji državi v zvezi s CNS z dovoljenjem v tej tretji državi enakovredne tistim, določenim v navedeni uredbi.
                  
               
                     (6)
                  
                  
                     V skladu s členom 25(6), točka (a), Uredbe (EU) št. 648/2012 morajo CNS z dovoljenjem v tretji državi izpolnjevati pravno zavezujoče zahteve, ki so enakovredne zahtevam iz naslova IV navedene uredbe.
                  
               
                     (7)
                  
                  
                     Pravno zavezujoče zahteve, ki se uporabljajo za CNS z dovoljenjem v Indoneziji pod nadzorom OJK, so določene v zakonu Republike Indonezije št. 8 iz leta 1995 o kapitalskem trgu (v nadaljnjem besedilu: zakon o kapitalskem trgu) (Undang-Undang Republik Indonesia Nomor 8 Tahun 1995 tentang Pasar Modal) (2), predpisu OJK št. 3/POJK.04/2021 o organizaciji dejavnosti na kapitalskem trgu (Peraturan OJK Nomor 3/POJK.04/2021 tentang Penyelenggaraan Kegiatan di Bidang Pasar Modal) (3) in predpisu OJK št. 22/POJK.04/2019 o transakcijah z vrednostnimi papirji (Peraturan OJK Nomor 22/POJK.04/2019 tentang Transaksi Efek) (4) (v nadaljnjem besedilu skupaj: temeljni predpisi). Predpis OJK št. 22/POJK.04/2019 uveljavlja mednarodne standarde, določene v skladu z načeli za infrastrukture finančnih trgov, ki sta jih aprila 2012 izdala Odbor za plačila in tržno infrastrukturo (CPMI) in Mednarodno združenje nadzornikov trgov vrednostnih papirjev (IOSCO) (5).
                  
               
                     (8)
                  
                  
                     CNS morajo imeti dovoljenje OJK. CNS morajo za pridobitev dovoljenja za opravljanje klirinških storitev izpolnjevati zahteve, določene v temeljnih predpisih. Take zahteve so dopolnjene z notranjimi predpisi in postopki CNS, ki zagotavljajo skladnost z vsemi ustreznimi standardi načel za infrastrukture finančnega trga.
                  
               
                     (9)
                  
                  
                     Pravno zavezujoče zahteve, ki se uporabljajo za CNS z dovoljenjem v Indoneziji in pod nadzorom OJK, imajo torej dvostopenjsko strukturo. Prvo stopnjo sestavljajo temeljni predpisi, ki določajo temeljne obveznosti, ki jih morajo izpolnjevati CNS, da lahko opravljajo klirinške storitve v Indoneziji. Drugo stopnjo sestavljajo notranji predpisi in postopki CNS, ki jih je treba sprejeti kot predpise CNS kot samoregulativne organizacije.
                  
               
                     (10)
                  
                  
                     Indonezijski finančni trg je bistveno manjši od finančnega trga Unije. Zato so klirinški člani in mesta trgovanja s sedežem v Uniji, ki sodelujejo v CNS z dovoljenjem v Indoneziji, izpostavljeni precej manjšim tveganjem, kot če sodelujejo v CNS z dovoljenjem v Uniji. Temeljni predpisi, ki se uporabljajo za CNS z dovoljenjem v Indoneziji, dopolnjeni z njihovimi notranjimi predpisi in postopki, ki zahtevajo skladnost z načeli za infrastrukture finančnih trgov, ustrezno zmanjšujejo nižjo stopnjo tveganja, ki so mu lahko izpostavljeni klirinški člani in mesta trgovanja s sedežem v Uniji, zato se zanje lahko šteje, da dosegajo učinke zmanjševanja tveganja, ki so enakovredni učinkom Uredbe (EU) št. 648/2012.
                  
               
                     (11)
                  
                  
                     Komisija meni, da pravne in nadzorne ureditve Indonezije zagotavljajo, da CNS z dovoljenjem v Indoneziji in pod nadzorom OJK izpolnjujejo pravno zavezujoče zahteve, ki so enakovredne zahtevam iz naslova IV Uredbe (EU) št. 648/2012.
                  
               
                     (12)
                  
                  
                     V skladu s členom 25(6), točka (b), Uredbe (EU) št. 648/2012 morajo pravne in nadzorne ureditve v zvezi s CNS, ki jim je bilo izdano dovoljenje v tretji državi, zagotavljati, da so te CNS predmet stalnega učinkovitega nadzora in izvrševanja.
                  
               
                     (13)
                  
                  
                     OJK kot nadzornik CNS nadzira CNS v Indoneziji, da zagotavlja stalno skladnost s temeljnimi predpisi ter z notranjimi predpisi in postopki CNS. OJK redno izvaja vsakodnevni nadzor v skladu z zakonom Republike Indonezije št. 21 iz leta 2011 o organu za finančne storitve (v nadaljnjem besedilu: zakon o OJK) (Undang-Undang Republik Indonsia Nomor 21 Tahun 2011 tentang Otoritas Jasa Keuangan) (6) z namenom ugotavljanja, ocenjevanja, prednostnega razvrščanja in zmanjševanja tveganj. OJK lahko izvaja preiskave domnevnih kršitev iz poglavja XI zakona o OJK. OJK ima obsežna pooblastila za zagotavljanje skladnosti ter lahko odvzame dovoljenje za poslovanje in odobritev notranjih predpisov in postopkov, izdaja pogoje, zahteve ali navodila ter CNS naloži sankcije.
                  
               
                     (14)
                  
                  
                     Komisija meni, da pravne in nadzorne ureditve v zvezi s CNS z dovoljenjem v Indoneziji omogočajo učinkovit stalen nadzor in izvrševanje.
                  
               
                     (15)
                  
                  
                     V skladu s členom 25(6), točka (c), Uredbe (EU) št. 648/2012 mora pravni okvir tretje države zagotoviti učinkovit enakovreden sistem za priznavanje CNS, ki so dobile dovoljenje v skladu s pravnimi ureditvami tretjih držav (v nadaljnjem besedilu: CNS iz tretjih držav).
                  
               
                     (16)
                  
                  
                     CNS iz tretjih držav, ki želijo ponujati storitve centralnega kliringa v Indoneziji, morajo OJK zaprositi za dovoljenje za poslovanje kot CNS v skladu s členom 13(1) zakona o kapitalskih trgih. Neindonezijske in indonezijske CNS lahko tako nediskriminatorno opravljajo klirinške storitve na indonezijskem kapitalskem trgu. Neindonezijske CNS morajo izpolnjevati enake zahteve kot indonezijske CNS, vključno s skladnostjo z načeli za infrastrukture finančnega trga. Sklenitev dogovorov o sodelovanju med OJK in pristojnimi organi iz tretjih držav, odgovornimi za nadzor neindonezijske CNS, je določena v členih 47 in 48 zakona o OJK.
                  
               
                     (17)
                  
                  
                     Komisija meni, da pravni okvir Indonezije zagotavlja učinkovit enakovreden sistem za priznavanje CNS iz tretjih držav.
                  
               
                     (18)
                  
                  
                     Komisija zato meni, da pravne in nadzorne ureditve, ki se uporabljajo za CNS pod nadzorom OJK, izpolnjujejo pogoje iz člena 25(6) Uredbe (EU) št. 648/2012. Zato bi bilo treba te pravne in nadzorne ureditve šteti za enakovredne zahtevam iz navedene uredbe.
                  
               
                     (19)
                  
                  
                     Ta sklep temelji na pravno zavezujočih zahtevah, ki se v času njegovega sprejetja uporabljajo za CNS pod nadzorom OJK. Komisija bo med drugim na podlagi informacij Evropskega organa za vrednostne papirje in trge v skladu s členom 25(6b) Uredbe (EU) št. 648/2012 še naprej redno spremljala razvoj pravnega in nadzornega okvira, ki se uporablja za CNS v Indoneziji, ter izpolnjevanje pogojev, na podlagi katerih je bil sprejet ta sklep.
                  
               
                     (20)
                  
                  
                     Komisija se lahko na podlagi ugotovitev rednega ali posebnega pregleda kadar koli odloči spremeniti ali razveljaviti ta sklep, zlasti kadar razvoj dogodkov vpliva na pogoje, na podlagi katerih je bil sprejet.
                  
               
                     (21)
                  
                  
                     Ukrepi, določeni v tem sklepu, so v skladu z mnenjem Evropskega odbora za vrednostne papirje –
                  
               SPREJELA NASLEDNJI SKLEP:
         
            Člen 1
            Za namene člena 25(6) Uredbe (EU) št. 648/2012 se naslednje pravne in nadzorne ureditve Indonezije, ki se uporabljajo za centralne nasprotne stranke pod nadzorom indonezijskega organa za finančne storitve (Otoritas Jasa Keuangan), štejejo za enakovredne zahtevam iz Uredbe (EU) št. 648/2012:
            
                        (a)
                     
                     
                        zakon Republike Indonezije št. 8 iz leta 1995 o kapitalskem trgu;
                     
                  
                        (b)
                     
                     
                        zakon Republike Indonezije št. 21 iz leta 2011 o organu za finančne storitve;
                     
                  
                        (c)
                     
                     
                        predpis OJK št. 22/POJK.04/2019 o transakcijah z vrednostnimi papirji;
                     
                  
                        (d)
                     
                     
                        predpis OJK št. 3/POJK.04/2021 o organizaciji dejavnosti na kapitalskem trgu.
                     
                  
         
            Člen 2
            Ta sklep začne veljati dvajseti dan po objavi v Uradnem listu Evropske unije.
         
         
            V Bruslju, 8. junija 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 201, 27.7.2012, str. 1.
         
            (2)  Uradni list Republike Indonezije iz leta 1995 št. 64, Dodatek k Uradnemu listu Republike Indonezije št. 3608.
         
            (3)  Uradni list Republike Indonezije iz leta 2021 št. 71, Dodatek k Uradnemu listu Republike Indonezije št. 6663.
         
            (4)  Uradni list Republike Indonezije iz leta 2019 št. 168, Dodatek k Uradnemu listu Republike Indonezije št. 6387.
         
            (5)  Odbor za plačila in tržno infrastrukturo, dokument št. 101 z dne 16. aprila 2012.
         
            (6)  Uradni list Republike Indonezije iz leta 2011 št. 111, Dodatek k Uradnemu listu Republike Indonezije št. 5253.